b'\n_START_ARTICLE_\nAbel Ikonen\n_START_PARAGRAPH_\nAbel Johan Ikonen (12. elokuuta 1887 Mikkelin maalaiskunta \xe2\x80\x93 28. helmikuuta 1947 Mikkelin maalaiskunta) oli suomalainen j\xc3\xa4\xc3\xa4k\xc3\xa4riv\xc3\xa4nrikki. H\xc3\xa4nen vanhempansa olivat puusepp\xc3\xa4 Abel Ikonen ja Edla Fredfors.\n_START_SECTION_\nOpinnot\n_START_PARAGRAPH_\nEnnen j\xc3\xa4\xc3\xa4k\xc3\xa4riuraa Abel Ikonen k\xc3\xa4vi kansakoulun ja k\xc3\xa4sity\xc3\xb6l\xc3\xa4iskoulun sek\xc3\xa4 opiskeli kirjaltajaksi. H\xc3\xa4n suoritti Haminan taistelukoulun sis\xc3\xa4llissodan j\xc3\xa4lkeen vuonna 1918.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nIkonen toimi kirjaltajana Mikkeliss\xc3\xa4 ja noin nelj\xc3\xa4 vuotta It\xc3\xa4vallassa kunnes l\xc3\xa4hti matkaan marraskuussa 1915 laivalla Kotkan satamasta, m\xc3\xa4\xc3\xa4r\xc3\xa4np\xc3\xa4\xc3\xa4n\xc3\xa4\xc3\xa4n Saksan Sassnitz._NEWLINE_Sielt\xc3\xa4 h\xc3\xa4n jatkoi matkaansa Libauhun ja liittyi 19. marraskuuta 1915 vapaaehtoisena Saksan armeijan j\xc3\xa4\xc3\xa4k\xc3\xa4ripataljoona 27:n 1. komppaniaan, josta h\xc3\xa4net siirrettiin 15. marraskuuta pataljoonan 2. konekiv\xc3\xa4\xc3\xa4rikomppaniaan. Ikonen osallistui ensimm\xc3\xa4isen maailmansodan taisteluihin it\xc3\xa4rintamalla Latviassa Misse-joella, Riianlahdella, Dumbessa ja Aa-joella. Libauhun palattuaan Ikonen suoritti l\xc3\xa4\xc3\xa4kint\xc3\xa4aliupseerikurssin vuonna 1917.\n_START_SECTION_\nSuomen sis\xc3\xa4llissota\n_START_PARAGRAPH_\nAbel Ikonen saapui j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana 25. helmikuuta 1918 Valkoiseen Suomeen, Vaasaan v\xc3\xa4\xc3\xa4peliksi ylennettyn\xc3\xa4. Suomen sis\xc3\xa4llissodassa h\xc3\xa4n toimi l\xc3\xa4\xc3\xa4kint\xc3\xa4v\xc3\xa4\xc3\xa4pelin\xc3\xa4 2. J\xc3\xa4\xc3\xa4k\xc3\xa4rirykmentin 4. j\xc3\xa4\xc3\xa4k\xc3\xa4ripataljoonassa ja osallistui taisteluun Tampereesta, miss\xc3\xa4 h\xc3\xa4n haavoittui liev\xc3\xa4sti jalkaan 3. huhtikuuta 1918. Sodan loppuajan h\xc3\xa4n vietti Vaasan sotasairaalassa ja toipilaana.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen Ikonen palveli l\xc3\xa4\xc3\xa4kint\xc3\xa4v\xc3\xa4\xc3\xa4pelin\xc3\xa4 edelleen 2. J\xc3\xa4\xc3\xa4k\xc3\xa4rirykmentiss\xc3\xa4, jonka nimi muuttui Porin jalkav\xc3\xa4kirykmentti n:o 2:ksi, josta h\xc3\xa4net siirrettiin 16. lokakuuta 1918 samanlaiseen toimeen Sortavalan rajavartioryhm\xc3\xa4n I pataljoonaan ja edelleen 2. huhtikuuta 1919 Terijoen rajavartiopataljoonaan sek\xc3\xa4 15. maaliskuuta 1920 K\xc3\xa4kisalmen l\xc3\xa4\xc3\xa4nin rykmenttiin. H\xc3\xa4net siirrettiin 21. huhtikuuta 1921 I Polkupy\xc3\xb6r\xc3\xa4pataljoonaan, jonka nimi muutettiin my\xc3\xb6hemmin J\xc3\xa4\xc3\xa4k\xc3\xa4ripataljoona 1:ksi. Abel Ikonen toimi lipunkantajana Helsingiss\xc3\xa4 j\xc3\xa4rjestetyss\xc3\xa4 Polkupy\xc3\xb6r\xc3\xa4pataljoona 1:n lippujuhlassa 16. toukokuuta 1923, miss\xc3\xa4 pataljoonan lippu vihittiin k\xc3\xa4ytt\xc3\xb6\xc3\xb6n. Juhlassa lippu-upseereina toimivat luutnantit A. Vanonen ja V. Hietala.'